UNG DAME: Nattklubbdanseren Karima El Mahrough, også kjent som «hjerteknuseren Ruby». Mahrough er en av jentene som er trukket inn i anklagene mot Italias regjeringssjef om at han betalte for seksuelle tjenester. Foto: AFP

- Berlusconis partyjenter ble presset av kjendiskåte foreldre

Jentene som deltok på Silvio Berlusconis ville fester, ble presset til det av foreldre som var ute etter rikdom og berømmelse. De brydde seg ikke om døtrenes gode navn og rykte, viser lydopptak.

Oppdatert 20. januar 2011

Artikkelen er over ni år gammel

En av den italienske statsministerens økonomiske rådgivere sier at Berlusconi personlig godkjente utbetalinger til piker som angivelig deltok i sexorgier i statsministerboligen. Mange av dem var enslige mødre, alle hadde dårlig råd, sa Giuseppe Spinelli torsdag.

- Den triste hæren av folk som gjerne ville bli statsministerens svigerforeldre er symboler på en epidemi av umoral, skrev storavisen La Stampa samme dag. Avisen siterer en far som skal ha skjelt ut datteren fordi hun lot «andre jenter slippe foran seg i køen».

Partyjentene

- Berlusconi kan løse en mengde problemer for mamma, meg og deg, skal broren til en av de såkalte partyjentene ha sagt. Men jentene selv beskriver Berlusconi som en snill mann som hjalp dem på mange vis.

Artikkelen fortsetter under bildet.

I HARDT VÆR: Italias statsminister Silvio Berlusconi. Foto: AFP

Giuseppe Spinelli hevder i et intervju med avisen Corriere della Sera at pengene som ble gitt til partyjentene, bare var en liten del av store summer som Berlusconi ga til gode formål. Jentene fikk ikke pengene som betaling for sex, hevdet han.

- Den ene dagen hjalp vi en organisasjon for barn som lider av leukemi, den neste dagen kunne det være en student som trengte penger til husleie, sa han videre. Spinelli leder Fininvest, en gruppe selskaper som kontrolleres av den styrtrike Berlusconi-familien.

«Hjerteknuser»

HOREMAMMA? Nicole Minetti (bildet) beskyldes for å ha rekruttert «et betydelig antall unge kvinner som prostituerte seg med Silvio Berlusconi». Hun avviser anklagene. Foto: AFP

- I løpet av en arbeidsdag brukte jeg toppen ti minutter på utbetalinger til jentene, framholdt Spinelli. Han sa også at en av de mest omtalte jentene i saken, Karima El Mahrough som går under tilnavnet «hjerteknuseren Ruby», selv ba om å få komme på Berlusconis fester.

Hun var bare 17 år da hun for første gang fikk dette ønsket oppfylt. På direkte spørsmål om jentene deltok i orgier med statsministeren, svarte Spinelli at han ennå ikke har lest aktoratets dokumenter i saken.

Silvio Berlusconi hevder at anklagene om at han har betalt for seksuelle tjenester, er ledd i en politisk motivert forfølgelseskampanje mot ham. Italias grunnlovsdomstol har langt på vei fratatt den italienske statsministeren hans juridiske immunitet.

Publisert: 20.01.11 kl. 18:15 Oppdatert: 20.01.11 kl. 18:38

Les også

Mer om Italia